বর্ষবরণে রাতে পড়বে হাড়কাঁপানো ঠান্ডা! রেকর্ড ভাঙার পথে বাংলার শীত

কলকাতা: মারকাটারি শীতে কাঁপছে গোটা বাংলা (Winter in West Bengal)। অতীতের একাধিক রেকর্ড ভেঙে নতুন বছরের শুরুতেই তীব্র ঠান্ডার ইঙ্গিত দিচ্ছে আলিপুর আবহাওয়া দফতর। আগামী কয়েক দিনে কলকাতা ও জেলায় তাপমাত্রা আরও ২ থেকে ৩ ডিগ্রি সেলসিয়াস কমতে পারে বলে পূর্বাভাস। চলতি মরশুমের শীতলতম দিন দেখল কলকাতা (Kolkata)। শুক্রবার শহরের সর্বনিম্ন তাপমাত্রা নেমে যায় ১২.৯ ডিগ্রি সেলসিয়াসে, যা স্বাভাবিকের তুলনায় ১.৬ ডিগ্রি কম। আবহাওয়া দফতর জানিয়েছে, এই হাড়কাঁপানো ঠান্ডা আরও কিছুদিন বজায় থাকবে।

আলিপুর আবহাওয়া দফতরের তরফে জানানো হয়েছে, আগামী কয়েক দিন সকালবেলায় রাজ্যের একাধিক জেলায় ঘন কুয়াশার দাপট থাকবে। দৃশ্যমানতা কমে যাওয়ার সম্ভাবনা রয়েছে। তবে বেলা বাড়ার সঙ্গে সঙ্গে কুয়াশা কেটে যাবে এবং আকাশ মূলত পরিষ্কার থাকবে। আপাতত বৃষ্টির কোনও সম্ভাবনা নেই।

আরও পড়ুন: কনকনে শীতে কাঁপছে উত্তর থেকে দক্ষিণ, বছর শেষে কেমন থাকবে আবহাওয়া?

শুষ্ক আবহাওয়ার জেরে উত্তর দিক থেকে অবাধে ঢুকছে উত্তুরে হাওয়া। এর ফলেই উত্তর ও দক্ষিণ—দুই বঙ্গেই তাপমাত্রা দ্রুত কমছে। আবহাওয়াবিদদের মতে, অনেক ক্ষেত্রে দক্ষিণবঙ্গের একাধিক জেলা উত্তরবঙ্গের তুলনায়ও বেশি ঠান্ডা হয়ে উঠছে। দক্ষিণবঙ্গে আগামী পাঁচ দিন এবং উত্তরবঙ্গে আগামী সাত দিন তাপমাত্রায় বড় কোনও পরিবর্তনের সম্ভাবনা নেই বলে জানানো হয়েছে।

রাজ্যের শীতলতম স্থান হিসেবে দার্জিলিংয়ে সর্বনিম্ন তাপমাত্রা নেমেছে ৪ ডিগ্রি সেলসিয়াসে। দক্ষিণবঙ্গে শ্রীনিকেতন এবং উত্তরবঙ্গের সমতল জেলা আলিপুরদুয়ারে সর্বনিম্ন তাপমাত্রা রেকর্ড হয়েছে ৮ ডিগ্রি। পশ্চিমের জেলা পুরুলিয়া, বাঁকুড়া ও বীরভূমেও শীতের দাপট বাড়ছে। পানাগড়ে তাপমাত্রা নেমেছে ১০.৬ ডিগ্রি, বর্ধমানে ৮.৮ ডিগ্রি এবং সিউড়িতে ৯ ডিগ্রি সেলসিয়াস।

আবহাওয়া দফতর সূত্রে খবর, এই পরিস্থিতি বজায় থাকলে নতুন বছরের শুরুতেও ঠান্ডার দাপট জারি থাকবে। পরে ধীরে ধীরে ১ থেকে ২ ডিগ্রি সেলসিয়াস তাপমাত্রা বাড়তে পারে। আপাতত ঠান্ডা থেকে রক্ষা পেতে সতর্ক থাকার পরামর্শ দিচ্ছেন বিশেষজ্ঞরা।